คาดเงินบาทสัปดาห์หน้ากรอบ30.80-31.20
ศูนย์วิจัยกสิกรไทยมองแนวโน้มเงินบาทสัปดาห์หน้า 30.80-31.20 บาท จับตาตัวเลขตลาดแรงงานสหรัฐ-ผลหารือของเยอรมัน,ฝรั่งเศส
8 ต.ค. 2554

ศูนย์วิจัยกสิกรไทยมองแนวโน้มเงินบาทสัปดาห์หน้า 30.80-31.20 บาท จับตาตัวเลขตลาดแรงงานสหรัฐ-ผลหารือของเยอรมัน,ฝรั่งเศส 
บริษัทศูนย์วิจัยกสิกรไทยมองแนวโน้มสัปดาห์ถัดไป (10-14 ตุลาคม 2554) เงินบาทอาจเคลื่อนไหวในกรอบ 30.80-31.20 บาทต่อดอลลาร์ฯ 
โดยคงต้องจับตาการตอบรับของตลาดการเงินในช่วงต้นสัปดาห์ หลังการรายงานตัวเลขตลาดแรงงานสหรัฐฯ การหารือระหว่างเยอรมนี-ฝรั่งเศสในช่วงวันที่ 9 ต.ค. ผลการลงมติการมอบอำนาจเพิ่มเติมให้แก่กองทุน EFSF ของมอลตาและสโลวาเกีย การประชุมระดับรัฐมนตรีคลังของกลุ่ม G-20 
รวมถึงการรายงานตัวเลขเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภครายงานโดยรอยเตอร์/มหาวิทยาลัยมิชิแกน (เบื้องต้น) เดือนต.ค. ยอดค้าปลีกเดือนก.ย. ข้อมูลการค้าระหว่างประเทศ สต็อกสินค้าคงคลังภาคธุรกิจเดือนส.ค. จำนวนผู้ขอรับสวัสดิการว่างงานรายสัปดาห์ และบันทึกการประชุมธนาคารกลางสหรัฐฯ เมื่อวันที่ 20-21 ก.ย.ที่ผ่านมา